มันนี่ทูเดย
เงินสะพัดมันนี่เอ็กซ์โป
17 พ.ค. 2559

เงินสะพัดมันนี่เอ็กซ์โป
นายสันติ วิริยะรังสฤษฎ์ ประธานจัดงานมหกรรมการเงิน มันนี่เอ็กซ์โป เปิดเผยว่า งานมหกรรมการเงิน ครั้งที่ 16 มันนี่เอ็กซ์โป 2016 ที่ผ่านมา มียอดธุรกรรมการเงินเกิดขึ้นในงาน 4 วันรวมกว่า 8.5 หมื่นล้านบาท
ทั้งนี้ ธุรกรรมที่มีประชาชนมาใช้บริการมากที่สุดคือสินเชื่อบ้าน มีคนยื่นขอกู้ประมาณ 5.2 หมื่นล้านบาท ตามมาด้วยสินเชื่อเอสเอ็มอี รวมวงเงินกู้และยอดค้ำประกันสินเชื่อกว่า 1.92 หมื่นล้านบาท และเป็นเงินฝาก 5,100 ล้านบาท 
นอกจากนี้ เป็นการลงทุนในกองทุนรวมวงเงินกว่า 1,800 ล้านบาท ซื้อประกันชีวิตและประกันวินาศภัย คิดเป็นทุนประกันกว่า 1,700 ล้านบาท และขายสินทรัพย์เอ็นพีเอกว่า 1,400 ล้านบาท
สำหรับบริการทางการเงินการลงทุนอื่นๆ ในงาน ก็มีผู้ลงทุนและสมัครใช้บริการเป็นจำนวนมาก เช่น บัตรเครดิต 21,766 ใบ โดยรู้ผลอนุมัติพร้อมรับบัตรได้ทันทีภายในเวลา 1 ชั่วโมง สินเชื่อบุคคล สินเชื่อเงินสด และบัตรกดเงินสด มีผู้สมัครใช้บริการเป็นจำนวนมากกว่า 1.8 หมื่นราย วงเงินกว่า 900 ล้านบาท